CELEX: 32020R2099
Language: lt
Date: 2020-12-15 00:00:00
Title: Komisijos įgyvendinimo reglamentas (ES) 2020/2099 2020 m. gruodžio 15 d. kuriuo dėl tarifinių kvotų, kurių kvotos laikotarpis Europos Parlamento ir Tarybos reglamento (ES) 2019/216 1 straipsnio 2 dalies taikymo pradžios dieną dar nėra pasibaigęs, paskirstymo specialių taisyklių iš dalies keičiamas Įgyvendinimo reglamentas (ES) 2019/386

2020 12 16   
               
               
                  LT
               
               
                  Europos Sąjungos oficialusis leidinys
               
               
                  L 425/19
               
            
         KOMISIJOS ĮGYVENDINIMO REGLAMENTAS (ES) 2020/2099
         2020 m. gruodžio 15 d.
         kuriuo dėl tarifinių kvotų, kurių kvotos laikotarpis Europos Parlamento ir Tarybos reglamento (ES) 2019/216 1 straipsnio 2 dalies taikymo pradžios dieną dar nėra pasibaigęs, paskirstymo specialių taisyklių iš dalies keičiamas Įgyvendinimo reglamentas (ES) 2019/386
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 187 straipsnio a ir c punktus,
         kadangi:
         
                     (1)
                  
                  
                     Komisijos įgyvendinimo reglamentu (ES) 2019/386 (2) nustatytos taisyklės, susijusios su tam tikrų žemės ūkio produktų tarifinių kvotų, nustatytų Sąjungai skirtame PPO sąraše, paskirstymu Jungtinei Karalystei išstojus iš Sąjungos. Tos taisyklės turi būti taikomos nuo dienos, kurią pradedama taikyti Europos Parlamento ir Tarybos reglamento (ES) 2019/216 (3) 1 straipsnio 2 dalis;
                  
               
                     (2)
                  
                  
                     tam tikrų tarifinių kvotų kvotos laikotarpis prasidėjo iki dienos, kurią pradedama taikyti Reglamento (ES) 2019/216 1 straipsnio 2 dalis, ir baigiasi po tos dienos. Įgyvendinimo reglamente (ES) 2019/386 nustatytos specialios tokiais atvejais taikomos taisyklės, kuriomis remiantis pagal tas tarifines kvotas skirtini likę kiekiai Sąjungai ir Jungtinei Karalystei paskirstomi nuo dienos, kurią pradedama taikyti Reglamento (ES) 2019/216 1 straipsnio 2 dalis;
                  
               
                     (3)
                  
                  
                     po Sąjungos ir Jungtinės Karalystės diskusijų buvo pasiektas bendras sutarimas, kaip paskirstyti tokias tarifines kvotas. Šiuo bendru sutarimu turėtų būti užtikrinta, kad bendri galimi skirti tarifinės kvotos kiekiai Jungtinei Karalystei išstojus iš Sąjungos neviršytų Sąjungai skirtame PPO sąraše nustatytų kiekių;
                  
               
                     (4)
                  
                  
                     todėl Įgyvendinimo reglamentas (ES) 2019/386 turėtų būti atitinkamai iš dalies pakeistas;
                  
               
                     (5)
                  
                  
                     siekiant suteikti teisinį tikrumą ir užtikrinti, kad nuo 2021 m. sausio 1 d. teikiamos licencijų paraiškos būtų grindžiamos paskirstytais kiekiais, šis reglamentas turėtų įsigalioti skubos tvarka kitą dieną po jo paskelbimo Europos Sąjungos oficialiajame leidinyje;
                  
               
                     (6)
                  
                  
                     Įgyvendinimo reglamentas (ES) 2019/386 taikomas nuo Reglamento (ES) 2019/216 1 straipsnio 2 dalies taikymo pradžios dienos, t. y. nuo 2021 m. sausio 1 d., todėl šis dalinio pakeitimo reglamentas turėtų būti taikomas nuo tos pačios dienos;
                  
               
                     (7)
                  
                  
                     šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Įgyvendinimo reglamento (ES) 2019/386 pakeitimas
            Įgyvendinimo reglamento (ES) 2019/386 1 straipsnio 3 dalis pakeičiama taip:
            
                        „3.
                     
                     
                        Nukrypstant nuo 1 dalies, jei tarifinės kvotos laikotarpis prasideda iki dienos, kurią pradedama taikyti Reglamento (ES) 2019/216 1 straipsnio 2 dalis, ir baigiasi po jos, pagal atitinkamą tarifinę kvotą nuo tos dienos skirtini kiekiai Sąjungai paskirstomi taip:
                        
                                    a)
                                 
                                 
                                    jei kitose nei Jungtinė Karalystė valstybėse narėse iki dienos, kurią pradedama taikyti Reglamento (ES) 2019/216 1 straipsnio 2 dalis, paskirstytieji kiekiai yra lygūs šio reglamento I priedo trečioje skiltyje nustatytiems tarifinių kvotų, administruojamų taikant vienalaikio nagrinėjimo metodą, kiekiams arba šio reglamento II priede nustatytiems tarifinių kvotų, administruojamų vadovaujantis eiliškumo metodu, kiekiams ar didesni už juos, papildomų kiekių skirti neleidžiama;
                                 
                              
                                    b)
                                 
                                 
                                    jei kitose nei Jungtinė Karalystė valstybėse narėse iki dienos, kurią pradedama taikyti Reglamento (ES) 2019/216 1 straipsnio 2 dalis, paskirstytieji kiekiai yra mažesni už šio reglamento I priedo trečioje skiltyje nustatytus tarifinių kvotų, administruojamų taikant vienalaikio nagrinėjimo metodą, kiekius arba už šio reglamento II priede nustatytus tarifinių kvotų, administruojamų vadovaujantis eiliškumo metodu, kiekius, skirtiną kiekį sudaro šio reglamento I priedo trečioje skiltyje arba II priede nustatytų kiekių ir tose valstybėse narėse jau paskirtų kiekių skirtumas.
                                    Tačiau jei Jungtinėje Karalystėje iki dienos, kurią pradedama taikyti Reglamento (ES) 2019/216 1 straipsnio 2 dalis, paskirstytieji kiekiai yra didesni už Sąjungai skirtame PPO sąraše ES 28 valstybėms narėms nustatyto kiekio ir šio reglamento I priedo trečioje skiltyje arba II priede ES 27 valstybėms narėms nustatyto kiekio skirtumą, tie viršijantys kiekiai atimami iš kiekio, skirtino kitose nei Jungtinė Karalystė valstybėse narėse nuo dienos, kurią pradedama taikyti Reglamento (ES) 2019/216 1 straipsnio 2 dalis.
                                 
                              Per dvi darbo dienas nuo dienos, kurią pradedama taikyti Reglamento (ES) 2019/216 1 straipsnio 2 dalis, Komisija internete tinkamai paskelbia kiekvienos tarifinės kvotos, nurodytos šios dalies pirmoje pastraipoje, kiekius, kuriuos galima naudoti nuo dienos, kurią pradedama taikyti to reglamento 1 straipsnio 2 dalis.“
                     
                  
         
            2 straipsnis
            Įsigaliojimas
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. gruodžio 15 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 347, 2013 12 20, p. 671.
         
            (2)  2019 m. kovo 11 d. Komisijos įgyvendinimo reglamentas (ES) 2019/386, kuriuo nustatomos taisyklės, susijusios su tam tikrų žemės ūkio produktų tarifinių kvotų, nustatytų Sąjungai skirtame PPO sąraše, paskirstymu Jungtinei Karalystei išstojus iš Sąjungos ir pagal tas tarifines kvotas išduodamomis importo licencijomis ir suteikiamomis importo teisėmis (OL L 70, 2019 3 12, p. 4).
         
            (3)  2019 m. sausio 30 d. Europos Parlamento ir Tarybos reglamentas (ES) 2019/216 dėl tarifinių kvotų, nustatytų Sąjungai skirtame PPO sąraše, paskirstymo po Jungtinės Karalystės išstojimo iš Sąjungos, kuriuo iš dalies keičiamas Tarybos reglamentas (EB) Nr. 32/2000 (OL L 38, 2019 2 8, p. 1).